Λάμπρος Ινδαρές

Ο Λάμπρος Ινδαρές ήταν εγγονός του Λιβαρτζινού αγωνιστή της Επανάστασης του 1821 Δημητράκη Ινταρέ. Είναι πιθανότατα ο πρώτος Έλληνας που δημοσίευσε ενυπόγραφα άρθρα ή επιστολές στον αγγλόφωνο τύπο της Αυστραλίας. 

Γεννήθηκε στην Τεργέστη το 1838. Γονείς του ήταν ο Παναγιωτάκης Λ. Ινταρές και η Ευθυμία Χ. Λεοντοπούλου, από το Σοποτό Καλαβρύτων. Αναζήτησε την τύχη του στην Αυστραλία (1864-1870) και στην Καλιφόρνια (1870-1872).

Έφτασε στην Μελβούρνη με το πλοίο EGMONT στις 31 Οκτωβρίου 1864, προερχόμενος από το Λονδίνο. 

Τέσσερις επιστολές του - μία εκ των οποίων υπογράφει με το ψευδώνυμο PHILHELLENIST - μοναδικές από άποψη γλώσσας και ύφους, δημοσιεύτηκαν μεταξύ Φεβρουαρίου και Οκτωβρίου 1867, στην εφημερίδα The Argus της Μελβούρνης, δημοφιλή εφημερίδα του εκεί κατεστημένου. 

Στις επιστολές αυτές υπερασπίζεται την επανάσταση των Κρητών λίγους μήνες μετά το ολοκαύτωμα της Μονής Αρκαδίου, ασκώντας σκληρή κριτική στην εξωτερική πολιτική των Άγγλων αλλά και στην ίδια την εφημερίδα, προσπαθώντας ταυτόχρονα να προκαλέσει τον σχηματισμό επιτροπής Φιλελλήνων στην Αυστραλία. 

Αφορμή για την δημοσίευση των επιστολών αποτελεί δημοσίευμα-ανταπόκριση από την Αγγλία, με τίτλο A Letter from Home, στο φύλλο της The Argus, 19ης Μαρτίου 1867 (σελ. 5, 6) σε μια ιδιαίτερα κρίσιμη καμπή της Μεγάλης Κρητικής Επανάστασης . Η αντικατάσταση του Μουσταφά Ναϊλή Πασά από τον εξισλαμισμένο χριστιανό Ομέρ Πασά, με επιτυχή προϊστορία στην καταστολή εξεγέρσεων σε διάφορες περιοχές της Οθωμανικής Αυτοκρατορίας, αλλά και οι θηριωδίες του, οι οποίες δεν κατάφεραν να κλονίσουν το φρόνημα των Κρητών, προκάλεσαν μείζονα ζητήματα στην παγκόσμια κοινή γνώμη, σ’ έναν κόσμο που στο μεταξύ ηθικά εξελισσόταν. 

Ο αγώνας των Κρητών για ελευθερία και ένωση δεν έδειχνε να εισακούεται ούτε εκείνη την ιστορική στιγμή από τις Μεγάλες Δυνάμεις και ειδικά από την πολύ σημαντική για τον Λάμπρο Αγγλία, από την οποία φαίνεται ότι προσδοκούσε πολλά, παρά την αρνητική στο ίδιο ζήτημα προϊστορία της.  

Η απογοήτευσή του στην τελευταία επιστολή είναι βέβαιο ότι, εκτός από  τα ίδια τα γεγονότα, θα είχε να κάνει και με την αδιαφορία της κοινής γνώμης της φιλοξενούσης χώρας. 

Οι επιστολές του στην εφημερίδα Argus της Μελβούρνης:

 The Rebellion in Crete, Feb 20 1867, (όπου εκ παραδρομής η υπογραφή : Zambros T. Indares) - The Argus, Thursday 21 March 1867, page 7.
 The Insurrection in Crete Melbourne, June 10, Lambros P. Indares - The Argus, Tuesday 11June 1867, page 6.
 Distress Amongst the Greeks in Crete, Aug 19 ,  υπογράφοντας ως Philhellenist -The Argus, Monday 19 August 1867, page 5.
 The Cretan Insurrection, Melbourne Oct 5, Lambros Indares - The Argus, Monday 7 October 1867, page 6.

Παραλειπόμενα 
Όσον αφορά τις δραστηριότητες του στην Αυστραλία, αναφέρεται ως συνεταίρος σε εταιρία εμπορίας οίνου, όπως επίσης και ως ιδιοκτήτης του εστιατορίου Albion.

Από την Αυστραλία αναχώρησε με το πλοίο City of Melbourne στις 30 Ιουνίου 1870, από το λιμάνι του Σίδνεϊ για τo Σαν Φρανσίσκο. To όνομά του εντοπίζεται στον επαγγελματικό κατάλογο San Francisco Directory των ετών 1871 και 1872 ως: Indares Lambros P., fruits, cigars and tobacco, 204 Second, όπως επίσης και στον κατάλογο "Foreign-born voters of Calofornia in 1872".

Αντίστοιχου γλωσσικού ύφους και πατριωτικού παλμού είναι και άρθρο/επιστολή του Λάμπρου Ινδαρέ της 27 Οκτ. 1871 στην εφημερίδα “Morning Call” του Αγίου Φραγκίσκου (Καλιφόρνια), σχετικά με την πληθυσμιακή ανάπτυξη και πρόοδο της Ελλάδας. Σε φύλλο του Απριλίου της ίδιας εφημερίδας αναφέρεται η συμμετοχή του στον εορτασμό της Πεντηκονταετηρίδος της Ελληνικής Επανάστασης, ως εκφωνήσας λόγο πανηγυρικό στην τελετή  που έγινε την 6η Απριλίου στην αίθουσα του Δημοτικού Μεγάρου του Αγίου Φραγκίσκου. Λόγο εκφώνησαν επίσης ο δικαστής Freelon, Βοηθός Εισαγγελέας, και ένας άλλος έμπορος, Ορφινίδης. 

Στα Κρατικά Αρχεία της Κύπρου υπάρχει φάκελος (SAO3/1354) σχετικά με αίτηση του Λάμπρου το 1879, για πρόσληψή του στην Γραμματεία της Κυβέρνησης μετά από 12μηνη απασχόλησή του ως βοηθός του κυβερνητικού μεταφραστή της Ελληνικής Δρακουλή.  

Επιστρέφοντας στην Ελλάδα εγκαταστάθηκε στην Πάτρα, όπου ασχολήθηκε με τη διδασκαλία της αγγλικής και την διερμηνεία στο λιμάνι. 

Παντρεύτηκε την Ξάικω (Εξακουστή) Β. Φράγκου από το Λιβάρτζι Αχαΐας κι απέκτησαν δυο γιους, τον Δημήτριο και τον Παναγιώτη.

Παραπομπές

Πηγές
Περικλή Π. Δουδούμη ή Ντουντούμη, "Ιστορία της κωμοπόλεως Λειβαρζίου των Καλαβρύτων", εν Αθήναις 1941, σελ. 97

Έλληνες εκπαιδευτικοί